Marhaban Kome Oi

Marhaban Kome Oi ialah sebuah siri drama televisyen Malaysia 2016 dibintangi oleh Fauziah Nawi, Delimawati, Kartina Aziz, Raja Azmi, Watie Sadali, Ana Dahlia, Keena Mentor dan Tash Yong. Siri ini memulakan tayangan perdana di Slot Iris TV3 dari 18 Julai 2016 hingga 18 Ogos 2016 menggantikan Rumah Kedai.

Siri ini boleh didapati melalui penstriman dalam talian di saluran YouTube rasmi TV3.

Sinopsis
Kampung Seri Selasih mempunyai kumpulan marhaban bernama Wardah yang dianggotai oleh lapan wanita dan diketuai oleh Ustazah Faridah (Fauziah Nawi). Mereka amat komited terhadap aktiviti marhaban dan sering mendapat undangan. Perwatakan dan karenah setiap ahli marhaban yang berbeza ini sering menimbulkan pelbagai insiden lucu dan mencuit hati. Ada yang gedik, sering mencari wajah kacak ketika bermarhaban. Dan ada yang menjalani pembedahan mata dan terpaksa memakai cermin mata hitam sepanjang marhaban, dan ada yang merasakan dirinya seolah-olah seorang selebriti serta ada yang melatah sehingga terbongkar rahsia perniagaan bahulunya dan pelbagai karenah lain yang mencuit hati.

Pada suatu malam, ketika sesi latih marhaban sedang berjalan, Mak Dara (Ana Dahlia) telah memberitahu kepada ahli kumpulan yang lain bahawa kumpulan Marhaban Kome Oi (MKO) telah dijemput untuk menyertai pertandingan marhaban peringkat daerah. Rupa-rupanya, Mak Dara telah mendaftarkan nama kumpulan MKO untuk pertandingan ini sebagai satu bentuk promosi. Mereka semua menjadi lebih teruja apabila mendapat tahu bahawa hadiah utama pertandingan ini bernilai RM10,000!

Konflik berlaku apabila salah seorang ahli kumpulan MKO, Kak Besah Lawa (Watie Sadali), tidak dapat menyertai pertandingan itu kerana dia bercadang untuk ke Paris bersama-sama dengan bekas-bekas ratu cantik yang lain untuk memperkenalkan pakaian tradisi Malaysia. Ahli kumpulan MKO memujuk Kak Besah Lawa agar menyertai pertandingan marhaban ini. Oleh kerana ini merupakan satu-satu peluang terbaik untuk ke luar negara, Kak Besah Lawa tidak ingin melepaskan peluang keemasan ini.

Pada mulanya, mereka bercadang untuk mencari pengganti baru sahaja. Akan tetapi, masa semakin suntuk dan mereka takut sudah tidak sempat untuk menjalankan sesi latihan. Adakah impian mereka untuk memenangi hadiah wang tunai sebanyak RM10,000 akan tercapai?

Pelakon

Pelakon utama
 Fauziah Nawi sebagai Ustazah Faridah
 Delimawati sebagai Mak Timah Latah
 Kartina Aziz sebagai Opah Kuntum
 Raja Azmi sebagai Opah Sala
 Watie Sadali sebagai Kak Besah Lawa
 Ana Dahlia sebagai Mak Dara
 Keena Mentor sebagai Mek Tina
 Tash Yong sebagai Orked

Pelakon pembantu
 Sabhi Saddi sebagai Ijam
 Syed Ali sebagai Norman
 Fad Anuar

Penerbitan
Menurut pengarah Nuad Haji Othman, Marhaban Kome Oi jauh berbeza dengan drama serta telefilem yang pernah diarahkan sebelum ini. Selain menggunakan pelbagai loghat Perak, drama ini juga mengangkat kisah masyarakat dan pentingnya kekuatan bangsa Melayu.

Rujukan

Drama Melayu 2016
Rancangan TV3